Sinisten ministerit Jari Lindström, Pirkko Mattila ja Sampo Terho ajoittivat vuosilomansa sopivasti valtiopäivien avajaisiin.

Katso videolta presidentti Sauli Niinistön puhe valtiopäivien avajaisista Eduskunta

Ministeriaitiossa oli torstaina poikkeuksellisen väljää, kun siniset ministerit loistivat poissaolollaan. INKA SOVERI

Eduskunnassa vietettiin torstaina valtiopäivien avajaisia. Paikalla olivat protokollan mukaisesti tasavallan presidentti Sauli Niinistö, eduskunnan puhemies Antti Rinne (sd), pääministeri Juha Sipilä (kesk) sekä Sipilän hallituksen toimitusministeristö. Ainakin melkein.

Paikalla olivat paikkansa uusineet kokoomuksen Sanni Grahn-Laasonen, Antti Häkkänen, Kai Mykkänen, Petteri Orpo ja Anne-Mari Virolainen sekä keskustan Jari Leppä, Mika Lintilä, Annika Saarikko, Anu Vehviläinen.

Myös eduskunnan jättänyt Anne Berner (kesk) ja eduskunnasta pudonnut Kimmo Tiilikainen (kesk) kunnioittivat tilaisuutta läsnäolollaan.

Eduskunnan jättänyt Anne Berner (kesk) ja eduskunnasta pudonnut Kimmo Tiilikainen (kesk) kunnioittivat tilaisuutta läsnäolollaan. Inka Soveri / IL

Sinisten ministereistä kukaan ei vaivautunut paikalle. Timo Soini on ulkoministeriön mukaan virkamatkalla New Yorkissa, Jari Lindström, Pirkko Mattila ja Sampo Terho viettävät valtioneuvoston kanslian mukaan vuosilomaan rinnastettavaa vapaapäivää. Jussi Niinistön poissaolon syy ei ole Iltalehden tiedossa.

Tyhjät paikat ministeriaitiossa herättivät eduskunnassa kummastusta. Asiaan kiinnittivät huomiota muun muassa vasemmistoliiton kansanedustaja Paavo Arhinmäki ja kristillisdemokraattien kansanedustaja Päivi Räsänen. Molemmat ovat entisiä ministereitä.

Siniset menetti eduskuntavaaleissa kaikki 17 kansanedustajan paikkaansa. Niinistö ja Terho saivat kumpikin yli 3 000 ääntä, mutta Lindström vain 1 690 ääntä. Sinisten ehdolla olleista ministereistä kaikkein surkeimman tuloksen teki Mattila, joka sai vain 964 ääntä.

Lindström vakuutti asiaa ihmetelleelle Arhinmäelle Twitterissä, ettei hän protestoi mitään. Kun Arhinmäki kysyi Lindströmiltä, miksi kaikki siniset ministerit olivat pois valtiopäivien avajaisista, Lindström vastasi lyhyesti ja ytimekkäästi.

– En tiedä.